作者：陈若水
词牌/韵律：沁园春

paragraphs: 拂袖归来，懒踏前回，京华软尘。
算宦游虽好，何如生处，急流勇退，赢得闲人。
身羡仙翁，萧然野服，笑咏东溪溪上亭。
头犹黑、甚丰姿鹤瘦，标致梅清。
今年转觉精神。
便次第平头八十人。
肯又抛渭钓，似周尚父，且来洛社，作宋耆英。
报答明恩，一时分付，贤子贤孙事业新。
丹心在，尚瓣香岁岁，遥祝尧龄。